Proiect

**GUVERNUL REPUBLICII MOLDOVA**

**H O T Ă R Î R E nr. \_\_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_ 2016**

**Privind platforma de interoperabilitate**

-----------------------------------------------------------------

În temeiul art.\_\_\_ alin. (\_\_) din Legea nr. \_\_\_ din \_\_\_\_\_\_\_\_\_\_\_cu privire la schimbul de date și interoperabilitate (Monitorul Oficial al Republicii Moldova, \_\_\_\_\_\_\_, nr.\_\_\_\_\_\_\_\_\_, art.\_\_\_), **Guvernul HOTĂRĂŞTE:**

1. Se aprobă Regulamentul privind modul de conectare la platforma de interoperabilitate (MConnect) și utilizare a acesteia (se anexează).
2. Schimbul de date automatizat între autoritățile și instituțiile publice, inclusiv autoritățile administrative autonome, care dețin sisteme informaționale, persoanele juridice fondate sau gestionate de autorități și instituții publice, care dețin sisteme informaționale, precum și persoanelor juridice de drept privat, care în numele autorităților și instituțiilor publice sau persoanelor juridice fondate sau gestionate de autorități și instituții publice, gestionează sau dețin sisteme informaționale se efectuează prin intermediul platformei de interoperabilitate, instituite prin Hotărîrea Guvernului nr.404 din 2 iunie 2014.
3. Se desemnează:
4. \_\_\_\_\_\_\_\_\_\_\_\_\_\_\_\_\_\_\_\_ în calitate de autoritate competentă de asigurarea schimbului de date și a interoperabilității;
5. Instituția Publică „Centrul de Guvernare Electronică (E-Government)” în calitate de deținător al platformei de interoperabilitate.
6. Se instituie serviciul electronic guvernamental de acces la date (MAcces), proprietate a statului, parte componentă a platformei de interoperabilitate, furnizat la nivelul platformei tehnologice guvernamentale comune (MCloud).
7. Autoritatea competentă, cu suportul Instituției publice „Centrul de Guvernare Electronică (E-Government)”, în termen de 3 luni de la data intrării în vigoare a prezentei hotărâri, va elabora și va aproba:
8. regulile privind modul de administrare a platformei de interoperabilitate (MConnect);
9. contractul-tip privind utilizarea platformei de interoperabilitate de către participanții privați la schimbul de date.
10. Entitățile menționate în pct.2 din prezenta hotărîre:
11. în cazul în care nu au integrat sistemele informaționale pe care le dețin cu platforma de interoperabilitate, în termen de 6 luni de la data intrării în vigoare a prezentei hotărîri, vor elabora şi vor aproba planuri de conectare la platforma de interoperabilitate, după coordonarea cu deținătorul platformei de interoperabilitate;
12. vor integra, din contul mijloacelor financiare proprii, sistemele informaționale pe care le dețin cu platforma de interoperabilitate, conform planurilor de conectare coordonate cu deținătorul platformei de interoperabilitate;
13. în caz de necesitate, vor planifica mijloace financiare necesare integrării sistemelor informaționale pe care le dețin cu platforma de interoperabilitate, reieșind din planurile de conectare respective;
14. ținînd cont de prevederile prezentei hotărîri, vor asigura conectarea la platforma de interoperabilitate a sistemelor informaționale pe care le dețin și, după conectare, vor rezilia acordurile/contractele bilaterale încheiate direct cu deținătorii de surse de date, care au ca obiect punerea la dispoziție/consumul de date;
15. vor asigura mentenanța (menținerea) conexiunii realizate și a infrastructurii necesare acesteia, conform prevederilor cadrului normativ privind schimbul de date și interoperabilitatea;
16. la dezvoltarea noilor sisteme informaționale, vor asigura ca acestea să fie interconectabile și integrabile cu platforma de interoperabilitate.
17. Persoanele juridice de drept privat pot utiliza platforma de interoperabilitate pentru schimbul de date cu entitățile menționate la pct. 2 din prezenta hotărâre în condițiile stabilite de legislație.
18. Pentru participanții la platforma de interoperabilitate din sectorul public furnizarea și consumul de date prin intermediul platformei de interoperabilitate și utilizarea acesteia se efectuează gratuit, iar pentru cei din sectorul privat – oneros, pe bază contractuală, în conformitate cu tarifele calculate în baza Metodologiei de calculare a tarifelor la serviciile prestate contra plată de Instituția publică „Centrul de Guvernare Electronică (E-Government)”, aprobate prin Hotărârea Guvernului nr.760 din 18 august 2010.
19. Autoritatea competentă de asigurarea schimbului de date și a interoperabilității, cu suportul Instituției publice „Centrului de Guvernare Electronică (E-Government), va evalua anual costurile necesare administrării și dezvoltării continue a platformei de interoperabilitate și va înainta propuneri de solicitare a mijloacelor financiare pentru a fi incluse în proiectul legii bugetului de stat pe anul respectiv.
20. Controlul asupra executării prezentei hotărîri se pune în sarcina Cancelariei de Stat.

**Prim-ministru**

**Contrasemnează:**

Ministrul tehnologiei

informației și comunicațiilor

Ministrul finanțelor

*Aprobat*

*prin Hotărîrea Guvernului nr. \_\_\_\_\_\_*

*din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**REGULAMENTUL**

**privind modul de conectare la platforma de interoperabilitate și utilizare a acesteia**

**Capitolul I. Dispoziții generale**

1. Regulamentul privind modul de conectare la platforma de interoperabilitate și utilizare a acesteia (în continuare – Regulament) stabilește procedura de conectare a resurselor informaționale de stat și a resurselor informaționale private la platforma de interoperabilitate, inclusiv de acordare a accesului la date prin intermediul acesteia, modul de utilizare a platformei de interoperabilitate, procedura de monitorizare și control al utilizării, de suspendare a utilizării platformei, precum și atribuțiile și responsabilitățile participanților la aceste procese.
2. Prezentul Regulament se aplică pentru asigurarea interconectării și interoperabilității resurselor informaționale de stat, precum și pentru facilitarea interoperabilității acestora cu resursele informaționale private, prin intermediul platformei de interoperabilitate.
3. În sensul prezentului Regulament sunt utilizate noțiunile și definițiile acestora prevăzute de art. 4 din Legea nr. \_\_\_\_\_ din\_\_\_\_\_\_\_\_\_\_\_\_\_ cu privire la schimbul de date și interoperabilitate. Alte noțiuni utilizate în prezentul Regulament semnifică următoarele:
4. ***platforma de interoperabilitate*** (*în continuare – platforma MConnect*) – soluție tehnică, instituită în conformitate cu pct.1 din Hotărîrea Guvernului nr.404 din 2 iunie 2014, ce asigură schimbul de date dintre sistemele informaționale în sectorul public și care include serviciul electronic guvernamental de acces la date (MAcces) destinat schimbului de date cu persoanele juridice care nu dețin sisteme informaționale; platforma MConnect poate fi utilizată și ca primă opțiune pentru schimbul de date dintre sistemele informaționale din sectorul public și sistemele informaționale din sectorul privat;
5. ***serviciul electronic guvernamental de acces la date (MAcces)*** (în continuare serviciul MAcces) – serviciu de tip SaaS, care este o interfață de schimb de date a platformei MConnect, furnizat la nivelul platformei tehnologice guvernamentale comune MCloud și care are scopul de a oferi utilizatorilor o interfață grafică de acces la date prin intermediul platformei MConnect, în limitele drepturilor de care aceștia dispun în temeiul legii;
6. ***conectare*** – etapă inițială a procesului de schimb de date, care începe cu solicitarea de schimb de date și se finalizează cu acordarea accesului la datele solicitate;
7. ***nivelul agreat de servicii*** – set de parametri și indicatori de performanță în baza cărora este măsurată calitatea schimbului de date prin intermediul MConnect;
8. ***incident la scară*** – situație în care numărul de incidente constatate într-un interval de timp depășește de cel puțin trei ori numărul mediu de incidente pentru același interval de timp în perioadele precedente.

**Capitolul II. Atribuțiile participanților la schimbul de date**

**prin intermediul platformei MConnect**

1. **Autoritatea competentă** de asigurarea schimbului de date și a interoperabilității (în continuare – autoritatea competentă) are următoarele atribuții:
2. examinează, procesează, acceptă sau respinge solicitările de conectare la platforma MConnect depuse de către participanții la schimbul de date;
3. aprobă procedurile specifice de depunere și de examinare a solicitărilor de conectare la platforma MConnect, de autorizare a schimbului de date prin intermediul platformei MConnect, formularul-tip al cererii prin care se solicită conectarea la platforma MConnect;
4. înaintează propuneri de îmbunătățire a cadrului normativ în domeniul schimbului de date și a interoperabilității;
5. aprobă, la propunerea deținătorului platformei MConnect, procedurile de conectare tehnică (integrare) la platforma MConnect și nivelul agreat de servicii, inclusiv perioada de disponibilitate, nivelurile de disponibilitate și de accesibilitate ale platformei MConnect;
6. autorizează schimbul de date prin platforma MConnect;
7. suspendă conectarea la MConnect în cazurile prevăzute de lege și de prezentul Regulament;
8. decide cazurile în care participanții la schimbul de date urmează a fi deconectați de la platforma MConnect;
9. sesizează organele competente în caz de depistare a încălcărilor comise de către participanții la schimbul de date în contextul utilizării platformei MConnect;
10. exercită atribuții de administrare a Catalogului semantic;
11. exercită și alte atribuții care decurg din competența stabilită de legislație în domeniul schimbului de date și a interoperabilității.
12. Deținătorul platformei MConnect are următoarele atribuții:
13. creează condițiile juridice, organizatorice şi financiare pentru asigurarea bunei funcționări a platformei MConnect;
14. asigură funcționarea, administrarea şi dezvoltarea continuă a platformei MConnect și a Catalogului semantic, în limitele bugetului alocat;
15. conform necesităților consumatorilor ce reies din lege, supune datele primite de la furnizor unui proces de adaptare, utilizînd funcționalitățile platformei MConnect;
16. prezintă autorității competente informațiile necesare în contextul examinării solicitărilor de conectare la platforma MConnect;
17. înaintează autorității competente propuneri de deconectare de la platforma MConnect a participanților la schimbul de date, în cazurile prevăzute de prezentul Regulament;
18. încheie contracte privind utilizarea platformei MConnect cu participanții privați la schimbul de date;
19. monitorizează respectarea de către participanții la schimbul de date a nivelului agreat de servicii, inclusiv conform contractelor încheiate cu participanții privați;
20. elaborează și înaintează spre aprobare autorității competente procedurile de conectare tehnică (integrare) la platforma MConnect și nivelul agreat de servicii, inclusiv perioada de disponibilitate, nivelurile de disponibilitate și de accesibilitate ale platformei MConnect;
21. monitorizează respectarea de către furnizorii de date a procedurilor de gestionare a clasificatoarelor din Catalogul semantic, de menținerea cărora aceștia sînt responsabili și, în caz de necesitate, înaintează autorității competente propuneri de modificare a Catalogului respectiv;
22. asigură securitatea informațională a platformei MConnect;
23. organizează activități de promovare, instruire și schimb de experiență privind utilizarea platformei MConnect;
24. asigură acordarea suportului metodologic şi tehnic participanților la schimbul de date în procesul de conectare a acestora la platforma MConnect.
25. Furnizorul de date are următoarele atribuții:
26. conectează sistemele informaționale pe care le deține la platforma MConnect, din resursele financiare proprii, reieșind din competențele sale funcționale și necesitățile consumatorilor, în scopul furnizării datelor, cu respectarea cadrului normativ în domeniul schimbului de date și a interoperabilității, inclusiv a prevederilor prezentului Regulament;
27. gestionează clasificatoarele din Catalogul semantic de menținerea cărora este responsabil și, în caz de necesitate, înaintează autorității competente și deținătorului platformei MConnect propuneri de modificare a Catalogului semantic;
28. asigură înregistrarea în Catalogul semantic a activelor semantice din domeniile de competență de care este responsabil;
29. asigură integritatea și veridicitatea datelor furnizate platformei MConnect;
30. inițiază procesul de deconectare de la platforma MConnect în cazurile prevăzute de prezentul Regulament;
31. după caz, încheie contracte privind utilizarea platformei MConnect cu deținătorul platformei MConnect.
32. Consumatorul de date are următoarele atribuții:
33. consultă Catalogul semantic și identifică seturile de date pe care intenționează să le consume conform competenței atribuite de lege;
34. solicită conectarea la platforma MConnect, în scopul consumului de date, cu respectarea prevederilor prezentului Regulament;
35. dezvoltă proiectele de integrare cu platforma MConnect din resursele financiare proprii, reieșind din competențele sale funcționale și necesitățile de serviciu, în scopurile conforme legii;
36. testează soluția tehnică de integrare cu platforma MConnect;
37. inițiază procesul de deconectare de la platforma MConnect în cazurile prevăzute de prezentul Regulament;
38. după caz, încheie contracte privind utilizarea platformei MConnect cu deținătorul platformei MConnect.

**Capitolul III. Responsabilitățile participanților**

**la schimbul de date prin platforma MConnect**

1. Autoritatea competentă este responsabilă pentru:
2. monitorizarea respectării procedurilor de conectare, suspendare și deconectare de la platforma MConnect și a modului de utilizare a acesteia de către participanții la schimbul de date;
3. monitorizarea utilizării și administrării platformei MConnect de către deținătorul acesteia în scopul asigurării calității și eficienței schimbului de date prin intermediul platformei MConnect;
4. supravegherea înregistrării în Catalogul semantic de către furnizorii de date a activelor semantice din domeniile de competență ale acestora;
5. controlul modului de executare a deciziilor pe care le emite în exercitarea atribuțiilor din domeniul său de competență;
6. examinarea conform legislației și în temenele legale a solicitărilor de conectare la platforma MConnect;
7. aprobarea procedurilor de integrare a sistemelor informaționale ale participanților la schimbul de date cu platforma MConnect;
8. asigurarea conectării la platforma MConnect a furnizorilor de date, inclusiv în conformitate cu solicitările parvenite din partea potențialilor consumatori de date;
9. asigurarea administrării Catalogului semantic.
10. Deținătorul platformei MConnect este responsabil pentru:
11. asigurarea funcționării neîntrerupte a platformei MConnect;
12. asigurarea pentru toți solicitanții a accesului la datele disponibile în platforma MConnect, în conformitate cu prevederile legislației și prezentul Regulament;
13. elaborarea procedurilor de integrare a sistemelor informaționale ale participanților la schimbul de date cu platforma MConnect și prezentarea acestora spre aprobare autorității competente;
14. acordarea asistenței metodologice participanților la platforma MConnect în procesul de integrare a sistemelor informaționale cu platforma MConnect și, în caz de necesitate, în procesul de instalare și configurare a unor componente ale platformei MConnect în cadrul infrastructurii acestora;
15. asigurarea disponibilității informațiilor conținute în Catalogul semantic;
16. desemnarea persoanelor de contact responsabile de proiectele de integrare cu platforma MConnect a sistemelor informaționale ale furnizorilor de date și ale consumatorilor de date;
17. asigurarea primirii, transferului și, în caz de necesitate, adaptării datelor puse la dispoziția de către furnizorul de date în condițiile agreate cu consumatorul de date;
18. asigurarea protecției datelor cu caracter personal și securității datelor transmise prin intermediul platformei MConnect, conform legislației, în domeniul său de competență;
19. asigurarea funcționării platformei MConnect în strictă conformitate cu condițiile și parametrii tehnici, inclusiv nivelul agreat de servicii;
20. informarea participanților la platforma MConnect despre vulnerabilitățile și incidentele de securitate la utilizarea platformei MConnect imediat sau în termen de cel mult 2 zile lucrătoare din momentul depistării acestora;
21. oferirea informației solicitate de către participanții la platforma MConnect privind funcționarea acesteia, în scopul îmbunătățirii calității schimbului de date.
22. Furnizorul de date este responsabil pentru:
23. implementarea măsurilor organizatorice și tehnice necesare pentru furnizarea datelor din sistemele informaționale pe care le deține;
24. asigurarea disponibilității datelor din sistemele informaționale pe care le deține și furnizării acestora în platforma MConnect în conformitate cu legislația în vigoare;
25. asigurarea veridicității, plenitudinii și integrității datelor furnizate în platforma MConnect;
26. asigurarea actualizării datelor furnizate în platforma MConnect, în modul stabilit de legislație; în cazul modificării formei sau modului de furnizare a datelor în platforma MConnect, furnizorul de date este obligat să informeze despre aceasta deţinătorul platformei MConnect, care, la rândul său, va informa consumatorul de date în modul stabilit;
27. înregistrarea în Catalogul semantic a activelor semantice din domeniile de competență în conformitate cu procedurile stabilite, inclusiv modificarea activelor semantice deja înregistrate din oficiu sau la solicitarea autorității competente;
28. asigurarea securității și protecției datelor, inclusiv a celor cu caracter personal, în sistemele sale informaționale integrate cu platforma MConnect.
29. Furnizorul de date nu este responsabil de modul în care consumatorul de date utilizează datele obținute prin platforma MConnect.
30. Consumatorul de date este responsabil pentru:
31. implementarea, prin sistemele informaționale pe care le deține, a măsurilor organizatorice, semantice și tehnice necesare pentru consumul de date puse la dispoziție de către furnizorul de date deținătorului platformei MConnect, prin intermediul platformei MConnect;
32. consumul de date prin intermediul platformei MConnect doar în temeiul legii, în scopul exercitării atribuțiilor sale legale și utilizarea acestora, pe proprie răspundere, în limitele și în conformitate cu competențele stabilite de lege;
33. respectarea obligației de a nu modifica datele consumate, iar la utilizarea acestora de a indica sursa datelor;
34. gestionarea corectă, în cadrul serviciul electronic guvernamental de autentificare și control al accesului (MPass), a drepturilor de acces la date a angajaților săi prin serviciul MAcces;
35. modul în care datele consumate prin platforma MConnect sunt utilizate de către angajații săi;
36. asigurarea securității și protecției datelor, inclusiv a celor cu caracter personal, în sistemele sale informaționale integrate cu platforma MConnect
37. bună credință și diligență la consumul de date, în condițiile prevăzute de lege.

**Capitolul IV. Procedura de conectare la platforma MConnect**

**a participanților la schimbul de date**

***Secțiunea 1-a. Conectarea consumatorului de date la platforma MConnect***

1. Solicitarea de conectare la platforma MConnect, se efectuează în baza unei cereri de modelul stabilit de autoritatea competentă. Solicitarea modificării unui schimb de date existent se realizează în conformitate cu procedura stabilită de prezentul Regulament pentru procedura de conectare la platforma MConnect.
2. În vederea depunerii cererii de conectare la platforma MConnect, consumatorul de date consultă Catalogul semantic pentru a identifica activele semantice și seturile de date, pe care intenționează să le consume prin platforma MConnect.
3. Cererea de conectare la platforma MConnect trebuie să conțină următoarele informații:
4. identificarea setului de date care urmează a fi consumate conform clasificatoarelor Catalogului semantic;
5. temeiul legal pentru consumul datelor, care trebuie să includă referințele exprese la normele juridice din actele normative care mandatează accesul la date și/sau prelucrarea datelor respective de către solicitant;
6. dacă consumul de date include date cu caracter personal, indicarea numărului de înregistrare a solicitantului în Registrul de evidență a operatorilor de date cu caracter personal și a numărului deciziei de autorizare a operațiunilor de prelucrare a datelor cu caracter personal, emisă de către Centrul Național pentru Protecția Datelor cu Caracter Personal;
7. dacă consumul de date include informații cu accesibilitate limitată, altele decât cele menționate la subpunctul 3) din prezentul punct, referința expresă la normele juridice care oferă solicitantului dreptul de a accesa și utiliza în activitatea administrativă astfel de informații;
8. informații (inclusiv nume, prenume, funcția deținută, telefon de contact, email) privind persoanele de contact ale solicitantului, responsabile de aspectele de ordin tehnic și juridic aferente procesului de conectare la platforma MConnect;
9. declarația pe proprie răspundere a solicitantului privind asumarea responsabilității pentru modul în care datele vor fi consumate de către angajații acestuia.
10. Autoritatea competentă poate solicita prezentarea unor informații suplimentare decât cele menționate în punctul 18 din prezentul Regulament, dacă o cer interesele procedurii de examinare a cererii de conectare la platforma MConnect.
11. În termen de cel mult 5 zile lucrătoare din momentul recepționării cererii, autoritatea competentă verifică cererea sub aspectul respectării cerințelor de formă la completarea cererii și fie admite cererea spre examinare, fie restituie cererea pentru corectare și depunere repetată.
12. Dacă cererea depusă corespunde cerințelor de formă stabilite, autoritatea competentă o admite și o examinează în termen de 25 zile lucrătoare din momentul recepționării cererii și adoptă decizia privind autorizarea schimbului de date prin intermediul platformei MConnect sau, după caz, decizia privind refuzul autorizării schimbului de date prin platforma MConnect.
13. La examinarea cererii, autoritatea competentă identifică participanții la schimbul de date, analizează cadrul legislativ în baza căruia se solicită consumul de date și verifică, în baza informației prezentate de deținătorul platformei MConnect, posibilitatea tehnică de conectare și disponibilitatea datelor în platforma MConnect.
14. Deținătorul platformei MConnect prezintă autorității competente informația menționată la pct. 19 din prezentul Regulament în termen de cel mult 10 zile lucrătoare din momentul recepționării solicitării.
15. În cazul în care datele la care se solicită accesul sunt disponibile în platforma MConnect, autoritatea competentă emite o decizie de autorizare a schimbului de date și o remite solicitantului și deținătorului platformei MConnect.
16. Decizia de autorizare a schimbului de date prin platforma MConnect trebuie să conțină în mod obligatoriu:
17. confirmarea eligibilității solicitantului din punct de vedere juridic de a consuma date, precum și posibilitatea furnizării datelor respective prin MConnect;
18. referințe la temeiul legal în baza căruia se autorizează schimbul de date, inclusiv competențele legale ale solicitantului de a consuma datele respective;
19. identificarea conform activelor semantice din Catalogul semantic al setului de date al cărui consum se autorizează;
20. obligativitatea și termenul de semnare a contractului privind utilizarea platformei MConnect sau, după caz, de modificare a unui contract existent – în cazul consumatorilor de date participanți privați;
21. în cazul modificării schimbului de date, înștiințarea furnizorului/furnizorilor de date despre modificările ce urmează a fi efectuate în schimbul de date existent pentru a asigura capacitatea tehnică și organizatorică necesară de furnizare a datelor solicitate.
22. În baza deciziei de autorizare a schimbului de date, deținătorul platformei MConnect inițiază un proiect de integrare a sistemului informațional al solicitantului cu platforma MConnect.
23. În cazul în care datele la care se solicită accesul nu sunt disponibile în platforma MConnect, însă sunt disponibile la potențiali furnizori de date în format digital compatibil, autoritatea competentă emite o decizie de autorizare a schimbului de date, respectând procedura stabilită în prezenta secțiune, și o remite solicitantului, deținătorului platformei MConnect și deținătorului sistemului informațional în care sunt disponibile datele solicitate. Decizia trebuie să conțină în mod obligatoriu:
24. termenul de integrare a furnizorului de date în sistemele informaționale ale căruia sunt disponibile datele solicitate;
25. confirmarea eligibilității consumatorului de date din punct de vedere juridic de a consuma date, precum și posibilitatea furnizării datelor respective prin platforma MConnect;
26. referințe la temeiul legal în baza căruia se acordă accesul la date, inclusiv competențele legale ale consumatorului care îi acordă dreptul de a accesa și consuma datele respective;
27. faptul inițierii procesului de obținere a datelor indisponibile de la furnizorii de date relevanți;
28. în cazul consumatorului de date – participant privat, obligativitatea și termenul de semnare a contractului privind utilizarea platformei MConnect sau, după caz, de modificare a unui contract existent, după confirmarea de către deținătorul platformei MConnect a disponibilității datelor solicitate.
29. Deținătorul platformei MConnect și deținătorul resursei informaționale de stat în care sunt disponibile datele solicitate, în baza deciziei autorității competente privind autorizarea schimbului de date prin platforma MConnect, inițiază integrarea cu platforma MConnect a sistemului informațional sau a sistemelor informaționale în care sunt disponibile datele solicitate. În cazul în care resursa informațională este una privată, până la inițierea procesului de integrare a acestuia cu platforma MConnect deținătorul acesteia și deținătorul resursei informaționale private încheie un contract de utilizare a platformei MConnect.
30. În cazul în care se solicită accesul la informaţii oficiale cu accesibilitate limitată, autoritatea competentă trebuie să analizeze dacă solicitantul, în temeiul legislației și în scopul exercitării de către acesta a competențelor stabilite de lege, dispune de dreptul de a consuma datele solicitate și să menționeze expres acest fapt în decizie.
31. În cazul în care se solicită accesul la date care conțin date cu caracter personal, autoritatea competentă trebuie să verifice dacă solicitantul se conformează cerințelor Legii nr.133 din 8 iulie 2011 privind protecția datelor cu caracter personal și a cadrului normativ de punere în aplicare și executare a legii respective, inclusiv să dispună de autorizația Centrului Național pentru Protecția Datelor cu Caracter Personal, emisă în conformitate cu prevederile art. 25 din Legea nr.133 din 8 iulie 2011.
32. După asigurarea disponibilității datelor solicitate în platforma MConnect, deținătorul platformei MConnect și consumatorul de date – participant public inițiază conectarea tehnică (integrarea) cu platforma MConnect a sistemului informațional al acestui consumator de date.
33. În cazul în care consumatorul de date este un participant privat la schimbul de date, până la inițierea conectării tehnice (integrării), acesta semnează cu deținătorul platformei MConnect un contract de utilizare a platformei.
34. Contractul privind utilizarea platformei MConnect trebuie să conțină în mod obligatoriu:
35. obiectul contractului, care constă în conectarea sistemului/sistemelor informaționale ale consumatorului de date – participant privat la platforma MConnect în vederea utilizării acesteia pentru efectuarea schimbului de date eficient dintre diferiți participanți la schimbul de date în scopurile conforme legii;
36. drepturile, obligațiile și responsabilitățile deținătorului platformei MConnect și ale participantului privat la schimbul de date;
37. condițiile și parametrii tehnici în care are loc schimbul de date;
38. informația de contact privind persoana responsabilă/persoanele responsabile de interacțiunea cu deținătorul MConnect și viceversa;
39. modul de interacțiune dintre deținătorul platformei MConnect și participantul privat;
40. nivelul agreat de servicii – reguli specifice privind disponibilitatea, performanța și calitatea serviciilor prestate.
41. Autoritatea competentă respinge cererea de conectare la platforma MConnect prin decizie motivată în următoarele cazuri:
42. lipsa temeiului juridic pentru consumul de date;
43. scopul consumului de date indicat în cerere contravine legislației sau prezentului Regulament;
44. imposibilitatea integrării cu platforma MConnect sub aspect tehnic fie a sistemului informațional al furnizorului de date, fie al sistemului informațional al consumatorului de date;
45. dacă conectarea la platforma MConnect ar putea periclita funcționalitatea platformei MConnect sau securitatea datelor din sistemele informaționale ale participanților la schimbul de date.
46. Autoritatea competentă informează solicitantul despre motivele respingerii cererii acestuia. Solicitantul este în drept să conteste respingerea cererii în condiţiile legislaţiei în vigoare.
47. Etapele de identificare și de analiză a surselor de date, a structurii mesajelor, a scenariilor de schimb de date, a evenimentelor jurnalizate, de descriere a constrângerilor, inclusiv legale, a caracteristicilor tehnice ale fiecărei interpelări și a punctelor de integrare, de descriere a strategiei de testare, etapa de proiectare detaliată se realizează conform procedurilor interne stabilite de deținătorul platformei MConnect.
48. Procesul de integrare se finalizează odată cu punerea la dispoziția consumatorului de date de către deținătorul platformei MConnect a informaţiei necesare pentru accesarea datelor solicitate și testarea finală a soluției tehnice de integrare.
49. Consumatorii de date care nu dețin sisteme informaționale, capabile să consume date în regim automatizat prin platforma MConnect, pot accesa datele respective utilizând serviciul MAcces. Conectarea acestor consumatori de date se realizează conform procedurii generale stabilite de prezentul Regulament pentru conectarea consumatorilor de date.

***Secțiunea a 2-a. Conectarea furnizorului de date la platforma MConnect***

1. Până la conectarea propriu-zisă a sistemelor sale informaționale cu platforma MConnect, furnizorul de date este obligat să înregistreze activele semantice din domeniile sale de competență în conformitate cu legislația.
2. Furnizorii de date, deținători ai resurselor informaționale de stat, conectează sistemele lor informaționale cu platforma MConnect în baza deciziei autorității competente. În astfel de cazuri autoritatea competentă emite decizia din oficiu sau la solicitarea furnizorului de date, care a înaintat o cerere în acest sens, de modelul stabilit de autoritatea competentă.
3. Conectarea furnizorilor de date – participanți privați la schimbul de date se efectuează doar la solicitarea acestora, în baza deciziei autorității competente.
4. La cerere se anexează în mod obligatoriu declarația pe proprie răspundere a furnizorului de date privind veridicitatea datelor furnizate platformei MConnect.
5. Autoritatea competentă în procesul examinării cererii solicită deținătorului platformei MConnect confirmarea faptului existenței posibilității tehnice de a conecta sistemul informațional al furnizorului de date cu platforma MConnect. În termen de cel mult 10 zile lucrătoare, deținătorul platformei MConnect prezintă autorității competente informația solicitată.
6. În cazul unui răspuns pozitiv din partea deținătorului platformei MConnect, autoritatea competentă emite decizia privind conectarea furnizorului de date la platforma MConnect și:
7. în cazul furnizorului de date – participant public, dispune deținătorului platformei MConnect și furnizorului de date respectiv realizarea lucrărilor de integrare a sistemului informațional al furnizorului de date cu platforma MConnect;
8. în cazul furnizorului de date – participant privat, dispune deținătorului platformei MConnect semnarea contractului de utilizare a platformei MConnect cu furnizorul de date respectiv și realizarea lucrărilor de integrare a sistemului informațional cu platforma MConnect.
9. Lucrările de integrare a sistemului informațional a furnizorului de date cu platforma MConnect se realizează conform procedurilor de integrare elaborate de deținătorul platformei MConnect și aprobate de autoritatea competentă.
10. Contractul privind utilizarea platformei MConnect trebuie să corespundă cerințelor stabilite de punctul 30 din prezentul Regulament.
11. În baza deciziei autorității competente privind autorizarea schimbului de date disponibile în platforma MConnect, emisă în legătură cu examinarea unei cereri a consumatorului de date, furnizorul de date este obligat să revizuiască capacitățile de furnizare a datelor, astfel încât acestea să poată fi accesate eficient de către consumatorul de date.
12. În baza deciziei autorității competente privind autorizarea schimbului de date care nu sunt disponibile în platforma MConnect, furnizorul de date – participant public demarează procedura de conectare, conform prezentului Regulament, iar furnizorul de date – participant privat, până la demararea procedurii de conectare, semnează cu deținătorul platformei MConnect contractul de utilizare a platformei MConnect.
13. Decizia autorității competente privind autorizarea schimbului de date care nu sunt disponibile în platforma MConnect, dar sunt disponibile într-o resursă informațională privată poate fi adoptată doar în baza acceptului expres al deținătorului acestei resurse informaționale.
14. Furnizorul de date – participant public prezintă deținătorului platformei MConnect, în termen de 5 zile lucrătoare din momentul recepționării deciziei autorității competente, un plan de integrare și demarează integrarea propriu-zisă a sistemelor sale informaționale cu platforma MConnect.
15. Furnizorul de date – participant privat prezintă deținătorului platformei MConnect planul de integrare în termen de 5 zile lucrătoare din momentul semnării contractului de utilizare a platformei MConnect și demarează în baza acestui plan integrarea propriu-zisă a sistemelor sale informaționale cu platforma MConnect.
16. Furnizorul de date asigură conectarea la platforma MConnect a sistemelor sale informaționale, ca surse de date, în termen de cel mult 45 de zile calendaristice din momentul recepționării deciziei autorității competente privind conectarea la platforma MConnect.

**Capitolul V. Utilizarea platformei MConnect**

1. Furnizarea datelor și/sau consumul acestora de către participanții publici la schimbul de date se efectuează exclusiv în temeiul legii, a prevederilor prezentului Regulament și a procedurilor de integrare, iar de către participanții privați și în baza contractului privind utilizarea platformei MConnect încheiat cu deținătorul platformei MConnect.
2. La utilizarea platformei MConnect, furnizorul de date poate avea concomitent și calitatea de consumator de date, iar consumatorul de date – calitatea de furnizor de date.
3. Platforma MConnect nu poate fi utilizată:
4. în scopuri ce contravin legislației în vigoare;
5. atunci cînd implică riscuri de securitate a informației, atît pentru deținătorul platformei MConnect , cît şi pentru participanții la schimbul de date;
6. în scopuri ce pot periclita imaginea platformei MConnect sau a participanților la schimbul de date;
7. în cazul în care participantul la schimbul de date utilizează platforma MConnect în mod abuziv și neconform legislației.
8. Angajații participanților la schimbul de date accesează datele din platforma MConnect utilizând funcționalitățile serviciului MAcces, pus la dispoziție de către deținătorul platformei MConnect.
9. Pentru utilizarea serviciului MAcces, angajații participanților la schimbul de date se autentifică prin serviciul electronic guvernamental de autentificare și control al accesului (MPass) folosind doar mijloace sigure de autentificare bazate pe semnătura electronică avansată calificată.

**Secțiunea a 1-a. Nivelul agreat de servicii**

1. Schimbul de date prin intermediul platformei MConnect se efectuează cu respectarea nivelului agreat de servicii, în ceea ce privește perioada de disponibilitate, nivelurile de disponibilitate și de accesibilitate ale platformei MConnect, elaborat de către deținătorul platformei MConnect și aprobat de către autoritatea competentă.
2. Nivelul agreat de servicii este parte componentă obligatorie a contractelor de utilizare a platformei MConnect, încheiate între deținătorul platformei MConnect și participanții privați la schimbul de date.
3. Deținătorul platformei MConnect este responsabil de asigurarea calității serviciilor de transport de date la nivelul agreat de servicii pentru platforma MConnect.
4. Deținătorul platformei MConnect nu este responsabil de calitatea datelor furnizate de către furnizorul de date, inclusiv de disponibilitatea, integritatea și performanța acestora.
5. Asigurarea calității datelor furnizate, inclusiv disponibilitatea, integritatea și performanța acestora, ține de responsabilitatea furnizorilor de date.
6. La conectare la platforma MConnect furnizorul de date comunică deținătorului platformei MConnect nivelul agreat de servicii, parametrii și indicatorii de performanță de furnizare a datelor pentru a asigura calitatea schimbului de date prin intermediul platformei MConnect. În cazul furnizorilor de date - participanți privați, acestea vor fi stabilite în contractele de utilizare a platformei MConnect.
7. Autoritatea competentă sau, în baza deciziei acesteia, deținătorul platformei MConnect trebuie să notifice furnizorul de date despre modificările ce urmează a fi efectuate în schimbul de date existent pentru a asigura capacitatea necesară de furnizare a datelor solicitate.
8. Deținătorul platformei MConnect monitorizează performanța procesului de schimb de date și poate oferi informații participanților la schimbul de date pentru asigurarea calității utilizării acesteia.
9. Nivelul agreat al serviciilor (perioada de disponibilitate, nivelul de disponibilitate, nivelul de accesibilitate a datelor prin platforma MConnect) depinde direct de nivelul de disponibilitate a sistemelor informaționale ale furnizorilor de date.
10. Furnizorul de date trebuie să asigure nivelul de disponibilitate al sistemelor informaționale pe care le deține și care a fost comunicat în prealabil deținătorului platformei MConnect, iar în cazul furnizorului de date participant privat este parte a contractului privind utilizarea platformei MConnect încheiat cu deținătorul MConnect.
11. Consumatorii de date sunt responsabili de respectarea nivelului agreat de servicii.
12. Participanții la schimbul de date sunt obligați să informeze imediat deținătorul platformei MConnect despre abaterile de la nivelul agreat de servicii sau despre orice alt eveniment depistat care ar putea compromite buna funcţionare a platformei MConnect sau a sistemelor informaționale ale altor participanți la schimbul de date.

**Secțiunea a 2-a. Suspendarea utilizării platformei MConnect**

1. Schimbul de date prin platforma MConnect poate fi suspendat temporar de către deținătorul platformei MConnect, în baza deciziei autorității competente, inclusiv la solicitarea unui participant la schimbul de date.
2. Participantul la schimbul de date înaintează solicitarea de suspendare a utilizării platformei MConnect autorității competente care decide asupra suspendării în termen de 10 zile din momentul recepționării solicitării de suspendare.
3. Furnizorul de date poate suspenda furnizarea de date, în baza deciziei autorității competente, cu notificarea în prealabil, cu cel puțin 5 (cinci) zile calendaristice, a deținătorului platformei MConnect, și cu indicarea termenului pentru reluarea furnizării datelor.
4. În cazul imposibilității reluării furnizării de date în termenul indicat, furnizorul de date notifică imediat deținătorul platformei MConnect despre acest fapt cu specificarea termenului și a acțiunilor ce necesită a fi întreprinse.
5. În scop de menţinere sau extindere a platformei MConnect, schimbul de date poate fi suspendat prin decizie motivată a autorității competente, la iniţiativa deținătorului platformei MConnect, cu notificarea în prealabil a participanților la schimbul de date ale căror interese ar putea fi afectate de suspendare.
6. Schimbul de date poate fi suspendat de către deținătorul platformei MConnect fără notificarea prealabilă a participanților la schimbul de date și fără decizia autorității competente, cu notificarea ulterioară a acestora, în următoarele situații extraordinare:
	1. situaţii de incidente la scară;
	2. situaţii de criză;
	3. situaţii de forţă majoră;
	4. situaţii ce ţin de utilizarea neconformă a platformei MConnect, prevăzute de prezentului Regulament și alte acte normative în domeniu.
7. În cazurile menționate la pct. 72 din prezentul Regulament, schimbul de date poate fi suspendat până la remedierea situațiilor respective.
8. Suspendarea utilizării platformei MConnect se efectuează asigurîndu-se un impact minim asupra participanților la schimbul de date.

**Secțiunea a 3-a. Securitatea informației şi protecția datelor cu caracter**

**personal în cadrul utilizării platformei MConnect**

1. Schimbul de date prin intermediul platformei MConnect se conformează cerințelor minime de securitate corespunzătoare cerințelor de securitate de tip PaaS livrate din platforma tehnologică guvernamentală MCloud.
2. Utilizarea de date prin intermediul platformei MConnect trebuie să garanteze protecția datelor cu caracter personal, inclusiv în ce privește:
	1. specificarea şi limitarea scopului;
	2. adoptarea de măsuri tehnice şi organizaționale în scopul asigurării unui nivel adecvat de protecție a datelor cu caracter personal, în conformitate cu prevederile legislației în vigoare;
	3. pentru fiecare schimb de date care implică date cu caracter personal se vor stabili evenimentele care vor fi jurnalizate.
3. Accesul la platforma MConnect este oferit exclusiv prin canale securizate de acces şi transport de date.
4. Participanții la schimbul de date sunt responsabili de conectarea sistemelor informaționale pe care le dețin la platforma MConnect prin canale securizate de acces şi transport de date în temeiul actelor juridice bilaterale cu furnizorii de servicii de telecomunicații.

**Secțiunea a 4-a Monitorizarea şi controlul**

**utilizării platformei MConnect**

1. În vederea asigurării funcționării eficiente a platformei MConnect şi a schimbului eficient de date, în limita competențelor atribuite de lege și de prezentul Regulament, deținătorul platformei MConnect și participantul la schimbul de date asigură:
	1. monitorizarea constantă a utilizării platformei MConnect;
	2. controlul permanent asupra modului de respectare a nivelului agreat al serviciilor și, după caz, de executare a clauzelor contractului privind utilizarea platformei MConnect;
	3. gestionarea riscurilor aferente utilizării platformei MConnect, identificate prin implementarea activităţilor de prevenire, gestionare, combatere etc.;
	4. evaluarea cu regularitate a performanței activității deținătorului platformei MConnect implicat în asigurarea calităţii necesare utilizării platformei MConnect, precum și a participantului la schimbul de date, implicat în asigurarea schimbului de date eficient.
2. În scopul monitorizării şi controlului asupra executării prevederilor prezentului Regulament, cooperarea dintre deținătorul platformei MConnect și participanții la schimbul de date se asigură prin schimb de informaţii, raportare periodică, şedinţe comune de evaluare, planificare, audit, etc.
3. Deținătorul platformei MConnect este în drept să efectueze auditul schimbului de date din oficiu, atunci când o solicită participantul la schimbul de date, sau în temeiul deciziei autorității competente. Modul și temeiurile de efectuare a auditului este stabilit de autoritatea competentă.
4. Concluziile generate de eforturile de monitorizare, control şi evaluare sistematică servesc drept bază în luarea deciziilor corective pe parcursul utilizării platformei MConnect, în planificarea activităţilor la diferite etape de utilizare a platformei MConnect, la evaluarea performanţei deținătorului platformei MConnect și participanților la schimbul de date, în supravegherea procesului de schimb de date și la îmbunătățirea cadrului normativ în domeniile relevante etc.

**Capitolul VI. Deconectarea de la platforma MConnect**

1. Deconectarea de la platforma MConnect se efectuează, în baza deciziei autorității competente, de către deținătorul platformei MConnect în următoarele cazuri:
2. lichidarea sau reorganizarea registrului sau a sistemului informațional – sursă de date;
3. lichidarea consumatorului de date;
4. la solicitarea consumatorului de date, dacă acesta este participant privat și nu este concomitent și furnizor de date, în cazul rezilierii contractului de utilizare a platformei MConnect;
5. modificarea legislației ce are ca efect lipsa temeiului legal de consum al datelor prin platforma MConnect;
6. neutilizarea pe parcursul a cel puțin 6 luni a datelor din sistemele informaționale ale furnizorului de date – participant privat la schimbul de date;
7. constatarea de către organele de stat competente a unor ilegalități în activitatea participantului privat, în legătură cu consumul de date.
8. În cazul prevăzut de subpunctul 1) din punctul 83 al prezentului Regulament, furnizorul de date a cărui registru sau, după caz, sistem informațional se lichidează sau se reorganizează înaintează o solicitare de deconectare autorității competente, în termen de cel mult 5 zile din momentul adoptării deciziei de lichidare.
9. În cazul reorganizării registrului sau, după caz, a sistemului informațional, participantul public, deținător al registrului sau sistemului informațional respectiv, inițiază procedura de conectare a registrului sau sistemului informațional reorganizat la platforma MConnect în modul stabilit de prezentul Regulament. Participantul privat poate solicita conectarea în aceleași condiții.
10. În cazul prevăzut la subpunctul 2) din punctul 83 al prezentului Regulament, consumatorul de date înaintează solicitarea de deconectare de la platforma MConnect în termen de cel mult 5 zile din momentul adoptării hotărârii de lichidare.
11. În cazurile prevăzute de subpunctele 4) și 5) din punctul 83 al prezentului Regulament, autoritatea competentă adoptă decizia de deconectare de la platforma MConnect din oficiu sau la solicitarea deținătorului platformei MConnect.
12. Autoritatea competentă examinează cazurile de deconectare în termen de cel mult 30 de zile calendaristice din momentul recepționării solicitării de deconectare, a intrării în vigoare a modificărilor la cadrul normativ, sau după caz, a recepționării actului de constatare a ilegalității în consumul de date.
13. Decizia de deconectare se aduce la cunoștința deținătorului platformei MConnect și tuturor participanților la schimbul de date, ale căror interese ar putea fi afectate de deconectare.
14. Deținătorul platformei MConnect efectuează deconectarea de la platforma MConnect în termen de cel mult 5 zile calendaristice din momentul recepționării deciziei autorității competente de deconectare, dacă alt termen nu este prevăzut în decizie.
15. În cazurile prevăzute la subpunctele 4) și 6) din punctul 83 al prezentului Regulament, autoritatea competentă, poate decide, în condițiile prezentului regulament, suspendarea conectării la platforma MConnect pe perioada de examinare a cazului de deconectare.